**Alphen aan den Rijnin kunnan ostoskeskusammuskelu** tapahtui Alankomaissa 9. huhtikuuta 2011. Seitsemän ihmistä kuoli asemiehen ampumiin luoteihin Ridderhofin ostoskeskuksessa. 24-vuotias Tristan van der Vlis surmasi kuusi ihmistä pienoiskiväärillä ja lopuksi itsensä ilmeisesti käsiaseella. Lisäksi ammuskelussa loukkaantui 17 ihmistä.

Ammuskelu
---------

Van der Vlis saapui Ridderhof-ostoskeskuksen parkkipaikalle aseistautuneena itselataavalla Smith & Wesson M&P15-22 -pienoiskiväärillä sekä kahdella käsiaseella. Lisäksi hän oli pukeutunut luotiliiviin. Hän alkoi ammuskella jo parkkipaikalla ja eteni ostoskeskukseen. Van der Vlis ampui kuusi ihmistä kuoliaaksi ja haavoitti useita muita, ennen kuin surmasi itsensä. Hän ampui kaikkiaan yli 100 laukausta. Hyökkäys kesti yhteensä noin 25 minuuttia. Useat ostoksilla olleet ihmiset hätääntyivät ennen evakuoinnin alkamista. Myöhemmin samana päivänä yksi loukkaantuneista menehtyi, ja uhriluku nousi seitsemään.

Ammuskelija jätti autoonsa lapun, jossa kerrottiin, että kolmeen muuhun kauppakeskukseen samassa kaupungissa on asetettu pommi. Kyseiset kauppakeskukset evakuoitiin välittömästi. Räjähteitä ei kuitenkaan kyseisistä kauppakeskuksista löytynyt.

Henkilövahingot
---------------

Ammuskelussa loukkaantui kaksi lasta, tosin vain lievästi. Sunnuntaina 10. huhtikuuta sairaalassa oli edelleen 12 ihmistä. Sairaalassa olleet kaksi lasta olivat molemmat tyttöjä – toinen 10-vuotias ja toinen 6-vuotias.

Ammuskelussa menehtyi kolme miestä, joiden iät olivat 80, 49 ja 42 vuotta. Myös naisia menehtyi kolme, ja he olivat 91-, 68- ja 45-vuotiaita.

Syyllinen
---------

Ampuja oli 24-vuotias Tristan van der Vlis, joka asui vanhempiensa kanssa kerrostalossa Alphen aan den Rijnissä. Hän oli asunut Alphenissa lapsesta asti. Poliisin antamien tietojen mukaan hän kuului ampumaseuraan ja omisti kolme tuliasetta. Vuonna 2003 häntä epäiltiin aselakien rikkomisesta, mutta häntä ei tuomittu. Miehellä on ollut myös psykologisia ongelmia: vuonna 2006 hän vietti 10 päivää suljetussa laitoksessa itsemurhayrityksen jälkeen. Naapurit kuvailivat ampujaa kohteliaaksi ja mukavaksi.

Ampuja jätti jälkeensä äidille osoitetun jäähyväiskirjeen, jossa hän kertoi itsemurha-ajatuksistaan. Kirjeessä hän ei kuitenkaan kertonut siitä, että aikoisi vahingoittaa muita ihmisiä. 

Ampujan jättämän viestin lisäksi löydettiin toinen viesti sekä tiedostoja hänen tietokoneeltaan.

Reaktiot
--------

|  |  |  |
| --- | --- | --- |
| "| On melkein uskomatonta, että kaupunkimme kokee tällaisen verilöylyn vielä näin kauniina päivänä. | "|
| **– kaupunginjohtaja Bas Eenhoorn** |

 Oikeusministeri Ivo Opstelten sanoi, että hän oli "järkyttynyt" ja kutsui tapahtumaa "suureksi Alphen aan den Rijniä sekä koko Alankomaita koskettavaksi tragediaksi". Alphen aan den Rijnin kaupunginjohtaja Bas Eenhoorn osoitti myötätuntoaan uhrien perheille. Hollannin kirkot muistivat uhreja jumalanpalveluksin. Tapahtumapaikalle vietiin kukkia. 

Useita tuhansia ihmisiä osallistui muistotilaisuuteen ostoskeskuksen luona 10. huhtikuuta. Myös pääministeri Mark Rutte ja Alphen aan den Rijnin kaupunginjohtaja Bas Eenhoorn osallistuivat tilaisuuteen.

Jäljitelmäuhkaukset
-------------------

Pian ammuskelun jälkeen poliisi pidätti 17-vuotiaan pojan, joka oli uhannut toteuttaa toisen joukkomurhan. Rotterdamista kotoisin oleva poika lähetti Twitteriin seuraavan viestin:

> »Haha, Irak on tulossa myös Hollantiin. Yksi mies Alphenissa on jo murhannut kuusi ihmistä. Aion päihittää hänet.» 
> 
> 

Myöhemmin poika poisti viestin ja väitti sen olleen vitsi. Pojan tekemän uhkauksen jälkeen neljä muuta ihmistä on pidätetty Twitteriin tehdyistä samanlaisista uhkauksista epäiltyinä.

Lähteet
-------

1. 1 2 3 4 5 6 7  Hollannissa seitsemän kuoli ammuskelussa ostoskeskuksessa *Yle Uutiset*.  9.4.2011. Viitattu 10.4.2011.
2. 1 2 3 4 5 6  Dutch mourn 6 shopping mall shooting victims *Yahoo! News*.  10.4.2011. Viitattu 10.4.2011. (englanniksi)
3. ↑  Schietpartij Alphen eist zevende leven *NOS Nieuws*.  9.4.2011. Viitattu 10.4.2011. (hollanniksi)
4. ↑  Hollanti hiljentyi suremaan ostoskeskusammuskelun uhreja *Yle Uutiset*.  10.4.2011. Viitattu 10.4.2011. }
5. 1 2 3 4  Geen volautomatisch wapen in Alpen *RTL Nieuws*.  9.4.2011. Viitattu 14.4.2011. (hollanniksi)
6. 1 2  Update schietpartij Alphen aan den Rijn - donderdag 14 april *politie.nl*.  14.4.2011.  Arkistoitu 17.4.2011. Viitattu 15.4.2011. (hollanniksi)
7. 1 2  Schietpartij Alphen a/d Rijn, een overzicht *NOS Nieuws*.  9.4.2011. Viitattu 10.4.2011. (hollanniksi)
8. 1 2 3 4 5  Hollannin kauppakeskusampuja hautoi itsemurhaa *Kaleva*.  10.4.2011. Viitattu 10.4.2011. [vanhentunut linkki]
9. ↑  Update schietpartij Alphen aan den Rijn - donderdag 14 april *Politie.nl*.  14.4.2011.  Arkistoitu 17.4.2011. Viitattu 15.4.2011. (hollanniksi)
10. ↑  Mike Corder: Dutch mall shooter fired more than 100 times *Seattlepi*.  11.4.2011. Viitattu 14.4.2011. (englanniksi)[vanhentunut linkki]
11. 1 2  Gunman Kills Six In Busy Shopping Centre *SKY News*.  10.4.2011. Viitattu 10.4.2011. (englanniksi)
12. ↑  Schietpartij Ridderhof  9.4.2011. Gemeente Alphen aan den Rijn.  Arkistoitu 12.4.2011. Viitattu 10.4.2011. (hollanniksi)
13. ↑  Dader liet briefje achter; 3 winkelcentra ontruimd *AD*.  9.4.2011. Viitattu 10.4.2011. (hollanniksi)
14. 1 2  Hollannin kauppakeskusampuja hautoi itsemurhaa *MTV3*.  10.4.2011. Viitattu 10.4.2011.
15. 1 2 3  Geen minderjarigen onder doden Alphen *NOS Nieuws*.  10.4.2011. Viitattu 11.4.2011. (hollanniksi)
16. ↑  Chaos na schietpartij Alphen *DePers*.  10.4.2011.  Arkistoitu 12.4.2011. Viitattu 10.4.2011. (hollanniksi)
17. ↑  Schutter Alphen is 24-jarige Tristan van der Vlis *alphen.cc*.  9.4.2011. Viitattu 10.4.2011. (hollanniksi)
18. ↑  Geen echt motief in afscheidsbrief *NOS*.  9.4.2011. Viitattu 10.4.2011. (hollanniksi)
19. ↑  Schutter was al eerder suïcidaal *NOS Nieuws*.  10.4.2011. Viitattu 16.4.2011. (hollanniksi)
20. ↑  Six dead in Dutch shopping centre shooting *Yahoo! News*.  9.4.2011. Viitattu 10.4.2011. (englanniksi)
21. ↑  Duizenden bij herdenking in Alphen *NOS Nieuws*.  10.4.2011. Viitattu 14.4.2011. (hollanniksi)
22. ↑  Dutch police arrest teen for threatening mass shooting on Twitter *WireUpdate*.  10.4.2011.  Arkistoitu 13.4.2011. Viitattu 13.4.2011. (englanniksi)
23. ↑  Marlou Visser: Vijf twitteraars opgepakt na schietpartij Alphen *Elsevier*.  11.4.2011. Viitattu 13.4.2011. (hollanniksi)